TNR เซอร์ไพรส์รับ “วาเลนไทน์”! รูดเกิน 2% ตามภาวะตลาด
TNR เซอร์ไพรส์รับ "วาเลนไทน์"! รูดเกิน 2% ตามภาวะตลาด ล่าสุด ณ เวลา 15.29 น. ราคาอยู่ที่ 32.25 บาท ลบ 0.75 บาท หรือ 2.27% สูงสุดที่ 33.00 บาท ต่ำสุดที่ 32.00 บาท มูลค่าซื้อขายที่ 28.55 ล้านบาท โบรกฯ แนะ “ซื้อ” ชูเป้า 39 บาท คาดกำไรปี 60 โตกระฉูด
14 ก.พ. 2560

ผู้สื่อข่าวรายงานว่า ราคาหุ้นบริษัท ไทยนิปปอนรับเบอร์อินดัสตรี้ จำกัด (มหาชน) หรือ TNR ณ เวลา 15.29 น. ราคาอยู่ที่ 32.25 บาท ลบ 0.75 บาท หรือ 2.27% สูงสุดที่ 33.00 บาท ต่ำสุดที่ 32.00 บาท มูลค่าซื้อขายที่ 28.55 ล้านบาท 

ด้านบล.บัวหลวง แนะนำ “ซื้อ” TNR ราคาเป้าหมาย 39 บาท/หุ้น โดยคาดกำไรจะเติบโต 36% ในปี 2560 ที่ 324 ล้านบาท ได้ปัจจัยหนุนผลประกอบการจากการเติบโตตามแนวโน้มของตลาดโลก ด้วยสินค้าแบรนด์ของตัวเอง ONETOUCH และการรับจ้างผลิตให้กับคู่ค้า (OEM) ซึ่งมีสัดส่วนราว 75% ของรายได้ โดยมูลค่าตลาดของถุงยางอนามัยมีการเติบโตเฉลี่ยราว 9.3%/ปี และการประมูลงานองค์กรระดับโลกต่างๆ คาดหนุนให้การผลิตโดยรวมเพิ่มขึ้นเป็น 1,240 ล้านชิ้นในปีนี้ (เติบโต 25% เทียบกับปี 2016 ที่มีการผลิตราว 1,000 ล้านชิ้น)
โดยปัจจุบันบริษัทมีคำสั่งซื้อ ในส่วนงาน tender ไว้แล้วราว 400 ล้านชิ้น (เทียบกับปีที่แล้วที่มีงาน tender ราว 150 ล้านชิ้น) เรามองว่าจะเป็นปัจจัยหลักหนุนให้ Utilization rate ของโรงงานปรับตัวเพิ่มสูงขึ้นอย่างมีนัยยะเป็น 62% ในปี 2560 จาก 50% และด้วย Utilization rate ปัจจุบันที่ไม่สูง (แต่มีกำไรดี) เรามองว่าเป็นปัจจัยสำคัญสำหรับรองรับการเติบโตในอนาคต ส่งผลให้บริษัทสามารถสร้างตลาดและเติบโตได้ทันที และไม่ต้องลงทุนสร้างโรงงานเพิ่มในช่วง 2-3 ปีข้างหน้า  ในขณะที่ปัจจุบันเราใช้สมมุติฐานเชิงอนุรักษ์นิยมคาดอัตรากำไรขั้นต้นคงที่  